С подобно самочувствие разхождах и изваяното си тяло на млада майка, която използваше всяка свободна минута, за да спортува у дома/фитнеса. Отново бях единствената. Която спортува на закрито. Тукашните мами спринтират като за Олимпиада, побутвайки отрочетата си в супер маневрени колички из парковете. Нещо повече – тези тичания са организирани. Цели трайбове от майки пъхтят и се потят дружно. По-заможните тичат с някакви футуристични колички с вграден GPS, които се движат на самоход, спазвайки до милиметър линията на тичане на майката-фанатик-бегач. Започнах и аз. Докато се чудя от къде ми е дошло, от количката се чува настойчиво звучното “По-бързо, мамо!”.